Samvinnuverkefni ríkis og einkaaðila um stór afmörkuð verkefni Líneik Anna Sævarsdóttir , alþingismaður Framsóknar í Norðausturkjördæmi og nefndarmaður í umhverfis - og samgöngunefnd Alþingis , segir nýja samgönguáætlun bera þess glögg „ merki að við erum komin á gott skrið með að greiða niður innviðaskuldina í vegakerfinu eftir hrunið og þar er stórauknu fjármagni varið til vegagerðar . “ Þetta kemur fram í grein hennar á vikudagur.is . Líneik Anna bendir á að nýframkvæmdum sem nema um 214 milljörðum króna sé flýtt frá fyrri áætlun . „ Á landsbyggðinni er ætlunin að flýta framkvæmdum um 125 milljarða . Samgöngusáttmáli ríkis og sex sveitarfélaga á höfuðborgarsvæðinu er birtingarmynd sameiginlegrar sýnar og heildarhugsunar fyrir fjölbreyttar samgöngur á svæðinu og er liður í því að leysa ríkjandi og fyrirsjáanlegan umferðarvanda . Þá er lagt upp með samvinnuverkefni ríkis og einkaaðila um stór afmörkuð verkefni , “ segir Líneik Anna . Skýr stefna um uppbyggingu flugvallanna á Akureyri og Egilsstöðum „ Það eru líka stigin stór skref í fluginu . Flugstefna hefur verið mótuð í fyrsta sinn í 100 ára sögu flugsins . Lykilatriðið í henni er að millilanda – og varaflugvellirnir verða á einni hendi , Isavia sem á að taka ábyrgð á varaflugvöllunum . “ „ Notendur millilandaflugvalla verða að taka þátt í rekstri varaflugvalla fyrir millilandafarþega . Uppbygging varaflugvalla á Íslandi er mikilvægt flugöryggismál fyrir þá sem fljúga um Keflavíkurflugvöll , s.s. þegar aðstæður breytast skyndilega vegna veðurs eða óhappa . Þörfin fyrir framkvæmdir og þjónustu miðast við að skapa aðstöðu til að taka við nægum fjölda véla í neyðarástandi , “ segir Líneik Anna .